आम आदमी का मसीहा बनने निकले अरविंद केजरीवाल ने गुप्ताओं की बावड़ी में कूद कर अपनी राजनीतिक-जान दे दी। मूर्खता का चरम इसे ही कहते हैं। उनकी छाया उनसे बहुत बड़ी है, यह तो मैं शुरू से जानता था, लेकिन वे दरअसल इतने बौने हैं, ऐसा भी मैं नहीं मानता था। बाबा भारती ने तो भेष बदल कर उनका घोड़ा ले भागने वाले डाकू खड़गसिंह को यह किस्सा अपने तक रखने की सलाह इसलिए दे दी थी कि असहायों की मदद से लोगों का भरोसा न उठ जाए, मगर जन-आंदोलनों से जन्मे रहनुमाओं के प्रति अपना मासूम विश्वास रखने वाला यह मुल्क किससे क्या कहे?